SKRIFTLIG FORESPØRGSEL E-2257/02

af María Sornosa Martínez (PSE) til Kommissionen

(24. juli 2002)

Om: Øget ulovlig kunstvanding ved floden Seguro og forværring af flodmiljøet

Kommissionen kender til overflod floden Seguros alvorlige miljøtilstand, da det ikke er for ingenting, at eksperter fra denne institution efter en undersøgelse på stedet har klassificeret floden som den mest forurenede i hele Europa.

Parallelt med den langvarige traktatbrudsprocedure, som Kommissionen af denne grund har indledt mod Spanien, forøges forureningen, og den ulovlige anvendelse af kunstvanding øges i hele området fortsat, således at

- den omfattende oppløjning og omdannelse af uopdyrket areal til kunstvandede marker fortsætter, hvilket også betyder en stigning af ulovligt brøndgraveri (antallet af ukontrollerede brønde anslås til over 15 000) samt overudnyttelse af samtlige vandressourcer

- der ved kunstvanding i det berørte område anvendes stærkt forurenet vand til afgrøderne (vand, der er forurenet med fækalier og industrispildevand), hvorved de traditionelle køkkenhaver og produkterne derfra forgiftes)

- de ulovlige udledninger fra konserves- og læderindustrierne forsætter, idet der ikke er tilstrækkelig rensningskapacitet til at sikre vandkvaliteten og bevare miljøet i floden Seguro

- forureningen af floden fortsat betyder en alvorlig fare for de beskyttede områder

- der stadig kan konstateres samme grad af overtrædelse af rammedirektiverne for vand, nitrater og levesteder som for over tre år siden.

Alt dette skyldes en laissez faire-holdning hos de kompetente myndigheder, der dels ikke har været i stand til at bremse forureningen af floden og dels har set gennem fingre med oppløjningen og den ulovlige kunstvanding.

Der henvises til de tidligere anmeldelser, som er blevet efterprøvet på stedet af Kommissionens eksperter, og til de nye oplysninger, som Kommissionen navnlig har modtaget fra miljøorganisationerne Pro-Rio og Ecologistas en Acción.

- Kan Kommissionen på den baggrund oplyse om, hvor langt man er i traktatbrudssagen mod Spanien på grund af forureningen af floden Seguro?

- Mener Kommissionen, at de foranstaltninger, som de spanske myndigheder med støtte af EU-midler har gennemført for at rense vandet, er tilstrækkelige?

- Hvilke hasteforanstaltninger påtænker Kommissionen at træffe for at bremse oppløjningen, den ulovlige kunstvanding, de ukontrollerede udledninger og de øvrige påvirkninger, som bevirker en forværring af situationen i Segura?

Svar afgivet på Kommissionens vegne af Margot Wallström

(16. oktober 2002)

De Europæiske Fællesskabers Domstol har, i forlængelse af den overtrædelsesprocedure, der er indledt af Kommissionen mod Spanien i henhold til EF-traktatens artikel 226, dømt Spanien(1) for ikke at have iværksat programmer til nedbringelse af vandforurening med bestemte farlige stoffer, som står opført på liste II i bilaget til Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø(2), hvilket er i modstrid med kravene i artikel 7 i dette direktiv.

Som led i denne sag er Spanien blevet tilsendt en formel åbningsskrivelse på grundlag af artikel 28 i EF-traktaten. De spanske myndigheder har meddelt de forskellige bestemmelser og foranstaltninger, der er truffet med henblik på at opfylde direktivets krav. Kommissionen er nu ved at undersøge disse oplysninger.

Denne overtrædelsesprocedure kan eventuelt sammen med andre aktioner Kommissionen har indledt mod Spanien for at sikre overholdelse af fællesskabsdirektiverne om vand, bidrage til at løse det problem i forbindelse med floden Segura som nævnes af det ærede medlem.

De spanske myndigheder har, med særlig henvisning til dette problem, sendt Kommissionen deres plan om genoprettelse af miljøet i Seguras flodbækken. Denne plan, som er udarbejdet af det spanske miljøministerium samt de autonome regioner Murcia og Valencia, indebærer anlæggelse af rensningsanlæg, aftaler mellem den offentlige administration og industrierne, administrative kontrol- og straffeforanstaltninger samt omfattende investeringer.

Planens forskellige afsnit er nu ved at blive gennemført. Seks nye rensningsanlæg blev rent faktisk idriftsat i begyndelsen af 2002 som et led i rensningen af Seguras afvandingsområde, bl.a. i det mellemste og det nedre afsnit af Segura (Vega Media y Baja).

For så vidt angår de forskellige ulovlige aktioner, som ifølge det ærede medlem foregår i Segura-flodens afvandingsområde, drejer det sig om spørgsmål, som ikke henhører under Fællesskabets kompetence. Kommissionen har derfor ingen midler til at forebygge disse aktiviteter. Dog er der tale om spørgsmål, som kan forfølges gennem normale procedurer på nationalt plan ved de kompetente administrative og retlige myndigheder i overensstemmelse med den relevante spanske lovgivning.

For så vidt angår en eventuel samfinansiering fra Fællesskabets side, minder Kommissionen om, at både udvælgelse og gennemførelse af projekter sorterer under medlemsstaterne i henhold til nærhedsprincippet og i medfør af Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(3). Kommissionen har derfor skrevet til de spanske myndigheder den 10. juli 2002 for at indhente disse informationer, som videresendes til det ærede medlem straks efter modtagelsen af svar.

(1) Dom af 25.11.1998. Sag nr. C-214/96.

(2) EFT L 129 af 18.5.1976.

(3) EFT L 161 af 26.6.1999.